S-4774/2021

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 12. október 2021, á hendur D-x-x P-x-x, kt. [...], [...], [...], fyrir fíkniefnalagabrot með því að hafa þann 19. nóvember 2018 að Gvendargeisla [...] í Reykjavík, haft í vörslum sínum í sölu- og dreifingarskyni 25 kannabisplöntur og hafa um nokkurt skeið fram til þess dags staðið að kannabisframleiðslu í húsnæðinu og framleitt framangreind fíkniefni. Lögregla fann fíkniefnin sem og ræktunarbúnað við leit í húsnæðinu.

Telst þetta varða við 2. gr., sbr. 4., 5. og 6. gr. laga um ávana- og fíkniefni nr. 65/1974 og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 808/2018.

Þess er krafist að ákærði verði dæmdur til refsingar og til greiðslu alls sakarkostnaðar. Krafist er upptöku á 25 kannabisplöntum og alls þess ræktunarbúnaðs og munum er starfseminni tengist og lögregla lagði hald á í framangreindri leit og nánar er getið í munaskýrslum, þar með talið lömpum, tjöldum, straumbreytum, símum o. fl. skv. 6. og 7. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, sbr. reglugerð nr. 808/2018.

Ákærði sótti ekki þing við þingfestingu málsins og hafði ekki boðað forföll en hafði verið birt ákæra og fyrirkall. Verður málið dæmt samkvæmt heimild í a-lið 1. mgr. 161. gr. laga nr. 88/2008 um meðferð sakamála enda var þess getið í fyrirkallinu að þannig gæti farið um meðferð málsins.

Með vísan til framanritaðs og til rannsóknargagna málsins telst framangreind háttsemi sönnuð og er hún rétt heimfærð til refsiákvæða í ákæru.

Ákærði er fæddur í [...]. Samkvæmt framlögðu sakavottorði, dagsettu 8. október 2021, var ákærða gerð sekt og hann sviptur ökurétti með dómi Héraðsdóms Reykjavíkur 17. febrúar 2021 fyrir ölvunarakstur og akstur undir áhrifum ávana- og fíkniefna.

Brot ákærða samkvæmt ákæru var framið fyrir framangreindan dóm frá 17. febrúar 2021 og verður ákærða því dæmdur hegningarauki vegna brotsins, sbr. 78. gr. almennra hegningarlaga nr. 19/1940.

Við ákvörðun refsingar er litið til eðlis og umfangs brots ákærða. Brotið var vel skipulagt og ásetningur ákærða einbeittur en hannþurfti að koma sér upp sérútbúnaði í húsnæði sem hann hafði til umráða og leggja mikla vinnu í ræktun þeirra fíkniefna sem um ræðir. Þá er einnig litið til þess magns fíkniefna sem ákærði hafði í vörslum sínum, í sölu- og dreifingarskyni, sem hann hafði ræktað um nokkurt skeið. Verður framangreint metið ákærða til refsiþyngingar, sbr. einnig 6. tölul. 1. mgr. 70. gr. almennra hegningarlaga nr. 19/1940. Á hinn bóginn er litið til þess að langt er liðið síðan umrætt brot var framið og verður ákærða ekki kennt um þann drátt á meðferð málsins. Verður það metið ákærða til refsimildunar.

Með hliðsjón af framangreindum atriðum, sakarefni málsins, 78. gr. almennra hegningarlaga nr. 19/1940 þykir refsing ákærða hæfilega ákveðin fangelsi í 6 0 daga, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Með vísan til lagaákvæða í ákæru eru gerð upptæk til ríkissjóðs 25 kannabisplöntur og allur ræktunarbúnaður og munir er starfseminni tengist, þ. m. t. lampar, tjöld, straumbreytar og símar sbr. munaskýrslur nr. [...], [...] og [...], sem lögregla lagði hald á við rannsókn málsins.

Ákærði greiði 130.140 krónur í sakarkostnað.

Af hálfu ákæruvaldsins flutti málið K-kvk-nf Ó-kvk-nf E-kvk-nf aðstoðarsaksóknari fyrir K-kk-þf Ó-kk-þf aðstoðarsaksóknara.

K-kvk-nf J-kvk-nf, aðstoðarmaður dómara, kveður upp dóminn.

DÓMSORÐ:

Ákærði, D-x-x P-x-x, sæti fangelsi í 60 daga en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa, haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Upptæk eru gerð til ríkissjóðs 25 kannabisplöntur og allur ræktunarbúnaður og munir er starfseminni tengist, þ. m. t. lampar, tjöld, straumbreytar og símar sbr. munaskýrslur nr.[....], [...]og [...].

Ákærða greiði 130.140 krónur í sakarkostnað.

K-kvk-nf J-kvk-nf